Meddelelse i henhold til EF-traktatens artikel 95, stk. 4, om nationale bestemmelser, der fraviger en harmoniseringsforanstaltning vedtaget af Fællesskabet

(Nr. 2001-NOTIF95.4-SV-1)

(2002/C 23/05)

(EØS-relevant tekst)

1. Kongeriget Sverige gav den 7. december 2001 i henhold til artikel 95, stk. 4, i traktaten om oprettelse af Det Europæiske Fællesskab Kommissionen meddelelse om, at den finder det nødvendigt at opretholde nationale bestemmelser, der fraviger bestemmelserne i Rådets direktiv 76/116/EØF af 18. december 1975 om indbyrdes tilnærmelse af medlemsstaternes lovgivning om gødning(1), senest ændret ved Europa-Parlamentets og Rådets direktiv 98/97/EF(2) af 22. december 1998 vedrørende markedsføring i Østrig, Finland og Sverige af gødning, der indeholder cadmium.

2. Det er fastsat i artikel 95, stk. 4, at en medlemsstat, hvis den, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, skal give Kommissionen meddelelse om disse bestemmelser og om grundene til deres opretholdelse.

3. Kommissionen bekræfter eller forkaster inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

4. I henhold til den nationale lovgivning er markedsføring og overførsel af gødning, der er omfattet af toldtarifnummer 2510, 2809, 2835, 3103 og 3105 og som indeholder cadmium i koncentrationer på over 100 g pr. ton phosphor, forbudt i Kongeriget Sverige. Det fremgår af artikel 3, tredje led, i den svenske bekendtgørelse 1998:944 om forbud (...) i visse tilfælde i forbindelse med håndtering, indførsel og udførsel af kemiske produkter.

5. Ved akten af 1994 vedrørende Kongeriget Sveriges tiltrædelse havde Sverige allerede fået tilladelse til midlertidigt at opretholde ovennævnte nationale bestemmelser. I henhold til tiltrædelsesaktens artikel 112 og bilag XII, punkt 4, finder artikel 7 i direktiv 76/116/EØF, for så vidt angår gødnings indhold af cadmium, ikke anvendelse på Kongeriget Sverige inden den 1. januar 1999.

6. Direktiv 76/116/EØF blev senere ændret ved direktiv 98/97/EF vedrørende markedsføring i Østrig, Finland og Sverige af gødning, der indeholder cadmium. Det blev dermed muligt for Kongeriget Sverige på sit område at forbyde markedsføring af gødning, der indeholder cadmium i koncentrationer, der overskrider de koncentrationer, der var fastsat i den nationale lovgivning på tiltrædelsesdatoen. Denne undtagelse gælder for tidsrummet fra den 1. januar 1999 til den 31. december 2001.

7. Den 14. september 2001 vedtog Kommissionen et forslag til Europa-Parlamentets og Rådets forordning om gødninger(3), der bl.a. indeholder en bestemmelse om en forlængelse af ovennævnte undtagelse. I henhold til artikel 33 i dette forslag kan Sverige indtil den 31. december 2004 på sit område forbyde markedsføring af EF-gødning, der indeholder cadmium i koncentrationer, der overskrider de koncentrationer, der var fastsat nationalt på tiltrædelsesdatoen. Ifølge samme artikels stk. 2 revurderer Kommissionen i samråd med medlemsstaterne og andre berørte parter senest den 30. juni 2002 behovet for at indføre bestemmelser på fællesskabsplan om cadmiumindholdet i gødning.

8. Sverige begrunder sin anmodning ved at henvise til sundheden og miljøet. Til støtte for anmodningen henviser Sverige til konklusionen i risikovurderingsrapporten "Assessment of risks to health and the environment in Sweden from cadmium in fertilizers", der blev offentliggjort den 4. oktober 2000 af det nationale kemikalieinspektorat og har været offentligt tilgængelig siden september 2001 på Kommissionens websted på følgende adresse:

http://europa.eu.int/comm/enterprise/chemicals/fertilizers/riskassest/reports.htm

9. Sverige fastholder, at hvis man tillod gødning med et højere cadmiumindhold, end det er tilfældet i dag, ville det føre til en betydelig forøgelse af cadmiumkoncentrationerne i jorden, disse høje koncentrationer ville få toksiske virkninger for jordorganismer, og der ville desuden opstå uacceptable koncentrationer i vandløb i landbrugsområder.

Risikovurderingen viser efter de svenske myndigheders opfattelse, at hvis man tillod gødning med et højere indhold af cadmium, end det er tilfældet i dag, ville det øge indtagelsen af cadmium gennem fødevarer betydeligt. Sikkerhedsmargenen mellem den nuværende eksponering og Verdenssundhedsorganisationens foreløbige tilladelige ugentlige dosis er meget lille. For nogle højrisikogrupper, såsom kvinder med lave jernreserver, er der overhovedet ingen sikkerhedsmargen. Derfor vil indtagelsen af store mængder cadmium gennem fødevarerne kunne medføre, at flere kommer til at lide af nedsat nyrefunktion og osteoporose.

10. På denne baggrund finder Kongeriget Sverige det nødvendigt at opretholde ovennævnte nationale bestemmelser også efter den 31. december 2001, og mindst indtil Fællesskabet har truffet passende foranstaltninger vedrørende anvendelsen af cadmium i gødning.

11. Eventuelle bemærkninger til Sveriges meddelelse, der er Kommissionen i hænde mere end 15 dage efter offentliggørelsen af denne meddelelse, kan ikke tages i betragtning.

12. Yderligere oplysninger om Kongeriget Sveriges anmodning fås ved henvendelse til: Mats Wiberg Jordbruksdepartementet S - 103 33 Stockholm Tlf. (46-8) 405 10 00 Fax (46-8) 20 64 96 E-post: registrator@agriculture.ministry.se.

Kontaktpunkt hos Kommissionen: Philippe Brunerie Europa-Kommissionen Generaldirektoratet for Erhvervspolitik

Kontor E-3 Kemisk industri

AN88 4/40

B - 1049 Bruxelles/Brussel Tlf. (32-2) 295 21 99 Fax (32-2) 295 02 81 E-post: philippe.brunerie@cec.eu.int.

(1) EFT L 262 af 27.9.1976, s. 201.

(2) EFT L 18 af 23.1.1999, s. 60.

(3) KOM(2001) 508 endelig.